钦定古今图书集成/理学汇编/学行典/第055卷 > 二程子全书 > 《仁》
## 钦定古今图书集成/理学汇编/学行典/第055卷 > 二程子全书 > 《仁》

程子曰：“仁道难名，惟公近之，非指公为仁也。　公者
仁之理，恕者仁之施，爱者仁之用，　仁者天下之公，
善之本也。”　或问仁。曰：“圣贤言仁多矣，会观而体认
之，其必有见矣。”韩文公曰：“博爱之谓仁。爱，情也；仁，性
也。仁者固博爱，以博爱为尽仁则不可。　仁者以天
地万物为一体，莫非我也。知其皆我，何所不尽？不能
有诸己，则”其与天地万物岂特相去千万而已哉？
非仁则无以见天地，　至仁则天地为一身，而天地
之闲品物万形为四肢百体。夫人岂有视四肢百体
而不爱者哉？圣人，仁之至也，独能体是心而已。　以
私己为心者，枉道拂理，謟曲邪佞，无所不至，不仁孰
甚焉。　万物之生意最可观，此元者善之长也，斯所
谓仁也；